โบรกฯคาด SET ไซด์เวย์กรอบจำกัด นลท.เกาะติด “โควิด” หลังคลายล็อกฯ-ตัวเลข GDP ไทยวันนี้
โบรกฯคาด SET ไซด์เวย์กรอบจำกัด นลท.เกาะติด “โควิด” หลังคลายล็อกฯ-ตัวเลข GDP ไทยวันนี้
18 พ.ค. 2563

นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ เปิดเผยว่า ตลาดหุ้นไทยเช้านี้คาดว่าแกว่งไซด์เวย์ในกรอบจำกัด หลังจากพ้นช่วงการประกาศผลประกอบการของบริษัทจดทะเบียนแล้ว ทำให้อาจจะต้องถูกปรับลดประมาณการกำไรลง ซึ่งก็จะส่งผลให้ Valuation ตึงตัว
อีกทั้งยังต้องติดตามสถานการณ์การแพร่ระบาดไวรัสโควิด-19 หลังคลายล็อกดาวน์แล้วจะเป็นอย่างไร โดยขณะนี้ทางสหรัฐฯ และยุโรป จำนวนผู้ติดเชื้อชะลอการเพิ่มขึ้น แต่ทางบราซิล, อินเดีย, อิหร่าน และรัสเซีย จำนวนผู้ติดเชื้อเร่งตัวขึ้น
นอกจากนี้ ยังต้องติดตามสถานการณ์การค้าระหว่างสหรัฐฯ และจีนด้วย ส่วนบ้านเราให้ติดตามตัวเลขผลิตภัณฑ์มวลรวมภายในประเทศ (GDP) งวดไตรมาส 1/63 ที่จะออกมาในวันนี้ และในสัปดาห์นี้ให้ติดตามการปรับประมาณการเศรษฐกิจของกองทุนการเงินระหว่างประเทศ (IMF) รวมถึงยอดขายรถยนต์ในไทยด้วย
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบเล็กน้อยราว 0.1% อย่างไม่มีทิศทาง พร้อมให้แนวรับ 1,275-1,270 จุด ส่วนแนวต้าน 1,290 จุด